Plynosios pažintinis takas
Plynosios pažintinis takas – pažintinis takas, įrengtas Tauragės rajono savivaldybėje, Žygaičių seniūnijoje, Tyrelio miške, Plynosios pelkėje, kuri driekiasi į rytus nuo žvyruoto kelio  4509  Tauragė–Dapkiškiai–Balskai . Priešingoje pusėje įkurtas Tyrelio kraštovaizdžio draustinis. Į taką veda kelyje pastatytos nukreipiančios rodyklės. Tako ilgis po 2020 m. rekonstrukcijos – 1,3 km. Pažintinis takas įrengtas siekiant supažindinti lankytojus su Plynosios telmologiniu draustiniu, unikaliomis tipiškos aukštapelkės komplekso gamtinėmis vertybėmis. Pagramančio regioniniame parke plytinčioje pelkėje gausu retų augalų ir gyvūnų rūšių. Sutinkamos 2 rūšys saulašarių: apskritalapė ir ilgalapė. Peri dirviniai sėjikai, tetervinai.